Ma vas ná sy glo baba verkoopArgieffoto ŉ 25-jarige ma is Dinsdag in Nelspruit in hegtenis geneem nadat sy glo haar eenjarige dogter verkoop het. Brig. Hangwani Mulaudzi, woordvoerder van die Valke, het Donderdag gesê die ma het na bewering haar biologiese dogtertjie vir R5 000 aan ŉ 45-jarige vrou verkoop. “Die dogtertjie is dieselfde dag in Springs in Gauteng gevind en na ŉ plek van veiligheid geneem,” het Mulaudzi gesê. “Die ma en Momthandazo Nkuna (18), wat glo by die verkoopstransaksie betrokke was, is in hegtenis geneem en het reeds in die Nelspruit-landdroshof verskyn. Die saak is tot 21 Desember uitgestel, wanneer hulle na verwagting om borgtog gaan aansoek doen. Hulle bly in aanhouding.” Mulaudzi het gesê die kind se beweerde koper sal na verwagting Donderdag in dieselfde hof verskyn op aanklag van mensehandel.